ตลาดหุ้นเริ่มสะท้อนปัจจัยบวกมากกว่าปัจจัยลบ
สวัสดีครับทุกท่าน ในช่วง 1 สัปดาห์ที่ผ่านมา ถือว่าเป็นช่วงที่ดัชนีมีการแกว่งตัวมากที่สุดนับตั้งแต่เปิดตลาดปี 2555
19 ม.ค. 2555

สวัสดีครับทุกท่าน ในช่วง 1 สัปดาห์ที่ผ่านมา ถือว่าเป็นช่วงที่ดัชนีมีการแกว่งตัวมากที่สุดนับตั้งแต่เปิดตลาดปี 2555
โดย..สุกิจ อุดมศิริกุล 
โดยดัชนีลดลงจากระดับ 1,056 จุด ไปต่ำสุดที่ระดับ 1,035 จุด ก่อนที่จะฟื้นตัวกลับขึ้นมาทดสอบ 1,060 จุด วานนี้ การลดลงของตลาดในรอบสัปดาห์ที่ผ่านมาเกิดจาก 2 ปัจจัย คือ
1) ความกังวลเกี่ยวกับคำเตือนเรื่องก่อการร้าย และ 2) การที่ประเทศฝรั่งเศสถูกเอสแอนด์พีลดอันดับเครดิตลง 1 ขั้น จาก AAA เหลือ AA+ อย่างไรก็ตาม ดัชนีสามารถฟื้นตัวขึ้นได้อย่างง่ายดาย จากการคาดว่าจีนจะออกมาตรการกระตุ้นเศรษฐกิจ หลังจากตัวเลข GDP ไตรมาส 4/2554 ขยายตัว 8.9% ซึ่งถือว่าเป็นการชะลอตัวลง
ผมอยากให้นักลงทุนทุกท่านสังเกตการตอบสนองของตลาดหุ้นต่อปัจจัยในด้านบวกและลบในปี 2555 นี้ โดยส่วนตัวผมเชื่อว่าตลาดหุ้นจะสะท้อนปัจจัยบวกมากกว่าปัจจัยลบ ซึ่งตรงข้ามกับในปี 2554 ที่ตลาดจะสะท้อนปัจจัยลบมากกว่าปัจจัยบวก
ทั้งนี้ เนื่องจากผมเชื่อว่า ตลาดได้สะท้อนปัจจัยลบไปมากแล้วในปี 2554 ยกตัวอย่าง ในช่วงสัปดาห์ที่ผ่านมา ดัชนีฯ ลดลง 1.6% จากระดับสูงสุด จากปัจจัยลบที่เกิดขึ้นจริง ได้แก่ ฝรั่งเศสถูกลดเครดิต แต่ดัชนีฯ ปรับตัวขึ้น 1.9% จากปัจจัยบวกที่คาดว่าจีนจะออกมาตรการผ่อนคลาย ซึ่งยังไม่ได้เกิดขึ้นจริง
ผมถือว่านี่เป็นสัญญาณด้านบวกต่อตลาดหุ้นไทยในปี 2555 และทำให้ผมมีความมั่นใจมากขึ้นว่าในปีนี้จะให้ผลตอบแทนที่ดีเกินคาดการณ์ครับ
นอกจากนี้ ผมอยากเสนอข้อมูลหุ้นกลุ่มปิโตรเคมี ซึ่งจากบทวิเคราะห์ล่าสุดของฝ่ายวิเคราะห์ บล.ไทยพาณิชย์ พบว่า ราคาผลิตภัณฑ์ปิโตรเคมีเริ่มดีขึ้น
ทั้งนี้ ผลิตภัณฑ์ปิโตรเคมีส่วนใหญ่มีราคาสูงขึ้น 14% จากสัปดาห์ก่อน โดยเฉพาะสายโอเลฟินส์ นอกจากนี้ ส่วนต่างราคาผลิตภัณฑ์ปิโตรเคมีกับต้นทุนแนฟทาก็เพิ่มขึ้น 219% จากสัปดาห์ก่อนด้วย
ปัจจัยที่ช่วยสนับสนุนให้ราคาเพิ่มขึ้น คือความต้องการกลับมาเก็บสต๊อกสินค้าคงคลังเพิ่ม หลังจากชะลอการซื้อในไตรมาส 4 ปี 2554 และต้นทุนแนฟทาสูงขึ้นโดยมีสาเหตุมาจากราคาน้ำมันสูงขึ้น ผู้ขายมีความมั่นใจมากขึ้นว่าความต้องการซื้อ โดยเฉพาะในจีนจะกลับมาเพิ่มขึ้นหลังเทศกาลตรุษจีน และชะลอการเสนอขายเนื่องจากคาดว่าราคาผลิต ภัณฑ์จะเพิ่มขึ้น
lราคาเบนซินเพิ่มขึ้นต่อเนื่อง (+4% จากสัปดาห์ก่อน) โดยเพิ่มขึ้นต่อเนื่อง 7 สัปดาห์นับตั้งแต่ปลายปี 2554 ต้นทุนวัตถุดิบที่สูงขึ้นและราคาผลิตภัณฑ์ขั้นปลายที่เพิ่มขึ้น โดยเฉพาะสไตรีนโมโนเมอร์ (SM) ช่วยสนับสนุนให้ราคาเบนซินปรับตัวขึ้นต่อเนื่อง
นอกจากนี้ เรายังเชื่อว่าอัตราการดำเนินงานที่ลดลงของโรงแครกเกอร์แนฟทา ก็เป็นสาเหตุที่ทำให้ราคาเบนซินเพิ่มขึ้นด้วย เพราะทำให้มีวัตถุดิบน้อยลง ในขณะที่ราคาพาราไซลีนเพิ่มขึ้นเล็กน้อย (+1% จากสัปดาห์ก่อน) โดยนักวิเคราะห์คาดว่าอุปสงค์จากโรงงาน PTA จะค่อยๆ เพิ่มขึ้นเมื่อกลับมาผลิตอีกครั้งหลังตรุษจีน นอกจากนี้ ก็จะมีการเริ่มเดินเครื่องกำลังการใหม่ในไตรมาส 2 ด้วย ซึ่งเป็นบวกต่อ TOP, PTTGC และ ESSO
lโพรพิลีนเป็นผลิตภัณฑ์สายโอเลฟินส์ที่ราคาปรับตัวดีที่สุด (+4% จากสัปดาห์ก่อน) โดยได้รับปัจจัยหนุนจากอุปสงค์โพลีโพรพิลีน (PP) ที่เพิ่มขึ้น และต้นทุนวัตถุดิบที่สูงขึ้น อุปสงค์ผลิตภัณฑ์อื่นๆ ก็ค่อยๆ ปรับตัวเพิ่มขึ้นเช่นกัน
เราคาดว่าจะเห็นกิจกรรมการซื้อขายเพิ่มมากขึ้นหลังจากตรุษจีน แนวโน้มเช่นนี้จะเป็นบวกต่อ PTTGC, IRPC และ SCC
lราคาพาราไซลีนที่เพิ่มขึ้นจะส่งผลกระทบต่อส่วนต่างราคาผลิตภัณฑ์ PTA (10% จากสัปดาห์ก่อน) อย่างต่อเนื่อง ราคา MEG ที่ไม่เปลี่ยนแปลงจากสัปดาห์ก่อน ทำให้ผลิตภัณฑ์ Integrated PET/ PTA ยังคงถูกกดดัน ดังนั้น ส่วนต่างราคาผลิตภัณฑ์ Integrated PET/PTA จึงลดลงต่อเนื่องอีก 4% จากสัปดาห์ก่อน ซึ่งเป็นลบต่อ IVL
lกลยุทธ์การลงทุนสำหรับสัปดาห์นี้ ยังคงไม่เปลี่ยนแปลงจากสัปดาห์ที่ผ่านมา คือ เน้นการลงทุนในหุ้นกลุ่มพลังงานและปิโตรเคมี หุ้นเด่นยังคงเป็น TOP, PTTGC โดยคาดหวังว่าในสัปดาห์หน้าสถานการณ์ในยุโรปจะดีขึ้น ในขณะที่ต้องติดตามการประชุมของประเทศในกลุ่มยุโรป วันที่ 23 ม.ค. เกี่ยวกับการหยุดนำเข้าน้ำมันดิบจากอิหร่าน ซึ่งจะเป็นปัจจัยที่มีนัยต่อราคาน้ำมันดิบและปิโตรเคมี
ทั้งหมดเป็นความเห็นส่วนตัวของผมเอง